**ข่าวประชาสัมพันธ์**

**7 พฤศจิกายน 2567**

**บสย. – KODIT ผนึกความร่วมมือครั้งสำคัญ**

**ยกระดับการค้ำประกันสินเชื่อ SMEs ในประเทศไทย**

**สู่ สถาบันค้ำประกันเครดิตแห่งชาติ (NaCGA)**

**ดร.เผ่าภูมิ โรจนสกุล** รัฐมนตรีช่วยว่าการกระทรวงการคลัง ร่วมด้วย นางสาวสภัทร์พร ธรรมาภรณ์พิลาศ รองผู้อำนวยการสำนักงานเศรษฐกิจการคลัง รักษาการในตำแหน่งที่ปรึกษาด้านเศรษฐกิจการเงิน และนายสุพัฒน์ เมธีวรพจน์ ประธานกรรมการ บรรษัทประกันสินเชื่ออุตสาหกรรมขนาดย่อม (บสย.) ให้เกียรติเป็นสักขีพยานในพิธีลงนามบันทึกข้อตกลงความร่วมมือ (MOU) ระหว่าง บรรษัทประกันสินเชื่ออุตสาหกรรมขนาดย่อม (บสย.) กับ Korea Credit Guarantee Fund (KODIT) สถาบันค้ำประกันสินเชื่อของสาธารณรัฐเกาหลี โดยมี นายสิทธิกร ดิเรกสุนทร กรรมการและผู้จัดการทั่วไป บสย. เป็นผู้ร่วมลงนามกับ Mr .CHOI Won-mok, Chairperson and CEO of the Korea Credit Guarantee Fund (KODIT)

สำหรับการลงนามความร่วมมือในครั้งนี้ เพื่อยกระดับและพัฒนาการค้ำประกันสินเชื่อให้แข็งแกร่ง เสริมสร้างกลไกการค้ำประกันสินเชื่อ การบริหารจัดการความเสี่ยงที่ดีขึ้น เพื่อทางศักยภาพในการสนับสนุนทางการเงินให้กับผู้ประกอบการ SMEs รวมทั้ง การยกระดับโมเดลการให้คะแนนเครดิตค้ำประกันสินเชื่อ หรือ Credit Scoring ซึ่งจะทำให้ทั้งสององค์กรก้าวสู่บทบาทใหม่ ในฐานะผู้สนับสนุนด้านเครดิตในด้านการเข้าถึงสินเชื่อและนำโมเดลทางด้าน Credit Scoring ไปใช้กับรูปแบบธุรกิจใหม่ ปรับปรุงและยกระดับการดำเนินงาน

นอกจากการยกระดับความร่วมมือ และร่วมศึกษาดูงานแล้ว การลงนาม MOU ดังกล่าว ยังเป็นการขยายศักยภาพและสร้างความพร้อมของการค้ำประกันสินเชื่อ บสย. เพื่อนำไปสู่การจัดตั้ง **“สถาบันค้ำประกันเครดิตแห่งชาติ” หรือ นากก้า (NaCGA : National Credit Guarantee Agency)** โดยขยายขอบเขตการค้ำประกันสินเชื่อในรูปแบบการค้ำประกันโดยตรง (Direct Guarantee) ด้วยการเป็นผู้ประเมินความเสี่ยงด้านเครดิตของผู้ประกอบการ ตั้งแต่การตรวจสอบข้อมูล การประเมินความเสี่ยงรายบุคคล การคิดค่าธรรมเนียมการค้ำประกันตามระดับความเสี่ยง (Risk-Based Pricing) ซึ่งจะทำให้ บสย. ขยายขอบเขตการให้ความช่วยเหลือผู้ประกอบการได้มากยิ่งขึ้น ครอบคลุมความต้องการของผู้ประกอบการในทุกๆ กลุ่มได้มากขึ้น

การลงนาม MOU ในครั้งนี้ยังรวมถึงการค้ำประกันผู้ประกอบการระหว่างประเทศ เพื่อสนับสนุนการขยายตัวและการเติบโตของ SMEs ทั้งของประเทศไทยและสาธารณรัฐเกาหลีขึ้นสู่ระดับสากล ซึ่ง KODIT เป็นสถาบันค้ำประกันที่มุ่งเน้นการช่วยเหลือธุรกิจขนาดกลาง มีรูปแบบการค้ำประกันรายบุคคล (Individual Guarantee) และการให้บริการแบบโดยตรง Direct Approach Guarantee โดยมีกระบวนการอนุมัติค้ำประกันที่มีการวิเคราะห์และประเมินศักยภาพทางธุรกิจของ SMEs ด้วยการใช้แบบจำลองทางการเงิน KODIT Rating System และใช้ Corporate Rating System; CCRS Rating เพื่อพิจารณาระดับความเสี่ยงของ SMEs และสามารถกำหนดระดับอัตราค่าธรรมเนียมการค้ำประกันตามระดับความเสี่ยง โดยมีธุรกรรมหรือผลิตภัณฑ์ค้ำประกันที่หลากหลายเพื่อรองรับผู้ประกอบการ SMEs ในแต่ละกลุ่ม (Segmentation) อาทิ การค้ำประกันสินเชื่อตามกลุ่มผู้ประกอบการ, การค้ำประกันสินเชื่อเพื่อโครงสร้างพื้นฐานของประเทศ, การบริหารจัดการข้อมูลด้านสินเชื่อ การให้คำปรึกษาทางการเงินและด้านบริหารจัดการองค์กรหรือบริษัท และการลงทุนแบบ Guarantee-aligned Equity Investment เป็นต้น

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*